google/wiki40b huggingface dataset:
Platycheirus clypeatus

Utseende

En liten (7-9 mm), slank, gul og svart blomsterflue. Kroppen er helt blankt svart bortsett fra tre par gule flekker på bakkroppen hos hannen, fire par hos hunnen. Hannens bein: For- og mellombeina er gule, baklårene svarte med gul spiss, bakleggene gule med et bredt svart område på midten, bakføttene svarte innerst og ytterst, gule i midten. Forlåret har en rekke av kraftige børster i den indre delen på baksiden, disse har en knekk litt utenfor midten, den ytre delen mye tynnere enn den indre, mellom disse tett med kortere, finere hår. Forleggen er jevnt utvidet, gul med en svart lengdestripe i den indre delen, ytterst tydelig bredere enn de brede fotleddene. Det første fotleddet er nesten så langt som de tre neste til sammen. Det første leddet av bakfoten er kraftig, omtrent like tykt som leggen. Hunnen kan blant annet kjennes på at pannen har et par meget tydelige trekantede støvflekker rett bak antennene, som nesten møtes i midten.

Levevis

Arten finnes særlig på fuktige gressenger, men kan også finnes i hager. Larvene lever av bladlus. Flygetiden varer fra mai til oktober.

Utbredelse

Denne vidt utbredte arten finnes over mye av Palearktis og i Nord-Amerika. I Norge finnes den over hele landet, og er en av de vanligste Platycheirus-artene.
Tetrops starkii

Utseende

En liten (3-6 mm), slank, hårete trebukk med brungule dekkvinger. Arten er en av de minste nordiske trebukkene og ligner sterkt på den vanligere arten Tetrops praeustus, men kan skilles fra denne på at det mørke området i spissen av dekkvingene er større, og at sidene av pronotum har bare lange hår (både korte og lange hos Tetrops praeustus), videre på at pronotum er bredest bak midten (bredest i midten hos Tetrops praeustus), og at dekkvingene er grovere punktert (for å se denne forskjellen må man ha de to artene ved siden av hverandre). Antennene er slanke, hårete, mørke og omtrent så lange som kroppen. Hodet er kort og bredt, rundet foran, tett kledt med ganske lange hår. Pronotum er svart, noe blankt, litt bredere enn langt, bredest bak midten, med lange, mørke hår. Dekkvingene er brungule med svart spiss (grunnfargen gjerne noe mørkere enn hos Tetrops praeustus), en del bredere enn pronotum, med markerte skuldre, parallellsidige fra skuldrene til kort før spissen. De er kledt med ganske lange, mest lyse hår. Beina er forholdsvis korte og brungule.

Levevis

Larven utvikler seg under barken på nylig døde, unge grener og skudd av ask, den er den eneste nordiske trebukken som regelmessig går på dette treslaget. Larveutviklingen tar ett år, kanskje av og til to. De voksne billene spiser på blader og bark av ask i mai-juni.

Utbredelse

Arten er utbredt i den østlige delen av Europa. I Norge er den funnet noen få ganger i nærheten av Oslo. Det er imidlertid grunn til å tro at arten kan være oversett, for det første fordi den er nesten den eneste trebukken som regelmessig finnes på ask, og det derfor sjelden blir lett etter trebukker der, og dessuten fordi den ligner så mye på den mye vanligere arten Tetrops praeustus.
Riksvei 19

Historikk

Fram til 1992 var riksvei 19 navnet på delen Bjerkvik-Å av veien som i dag heter Europavei 10. Strekningen mellom Horten og Tønsberg var del av riksvei 310, mens strekningen mellom Patterødkrysset og ferjekaia i Moss var en del av riksvei 120 (nå fylkesvei 120).
Mellom 1992 og 2009 gikk riksvei 19 mellom Moss og Tønsberg.
17. desember 2009 åpnet ny vei fra Horten til Europavei 18 ved Undrumsdal. Denne er del av riksvei 19 siden 1. januar 2010, og strekningen Horten-Tønsberg har blitt fylkesvei 325.
Cyberpunk 2020

Bakgrunn

Spillet er basert på verker av forfattere som Bruce Sterling og William Gibson, og settingen er en mørk framtid sett fra et 1980-tallsperspektiv (bl.a er Sovjetunionen ikke falt).
Verden er styrt av såkalte «megaforetak» etter et økonomisk kollaps og en periode med unntakstilstand. Spillet er ment å foregå i en fiktiv by i California, «Night City», en slags urban krigssone der det til tider kan være alle mot alle. Det er lagt stor vekt på kjemping mot fiender, høyteknologiske våpen og kybernetisk modifikasjon av figurene. Kunstig intelligens, genetisk modifikasjon og kloning er såvidt nevnt i regelboka, men er i større grad med i tilleggsbøker.
Aesalinae

Utseende

Ganske små (gjerne 5-7 millimeter), brede, mørke hjortebiller.  Kroppen er tett punktert og matt, kjevene ikke spesielt store. Artene kan ikke forveksles med noen andre hjortebiller, men kan overflatisk ligne på visse knokkelbiller (Trogidae) og gjødselbiller (Scarabaeinae). Den kjennes lett fra disse på de lengre og slankere antennene, typisk for hjortebiller.

Levevis

Larven utvikler seg i død ved. Larveutviklingen  kan ta tre år.
Helene og gutta

Handling

I serien Premiers Baisers går Helene Girard ved universitetet i Paris. Der ble hun venn med Cathy og Johanna. Nå har de flyttet sammen i en liten leilighet og er gode venninner. 
I den første episoden møter de de tre musikerne: Nicolas, Étienne og Christian. Jentene blir lysende forelsket, og umiddelbart er tre par dannet. Videre fortsetter serien ved at gjengen tar opp forskjellige temaer, noen som skaper kjærlighet, hat, intriger. Sentralt står musikk, flørt, avtaler og uenigheter.
Seriens handling er som regel lagt til kafeen, treningsrommet eller leiligheten til gutta eller jentene.

Sosialt fenomen

I Frankrike er serien sett daglig av fire til seks millioner seere, noe som tilsvarer en markedsandel på 52 %. Suksessen fører selvfølgelig til at TF1 fortsetter å sende serien. Flere andre franske serier har måttet vike for denne, seerne vil ikke ha noe annet. 
Serien sendes, i tillegg til Norge, også i Belgia, Russland, Spania, Sveits, og mange østeuropeiske land.
Det ble også en gang annonsert at det skulle lages en tysk og en engelsk versjon, men disse prosjektene ble aldri realisert.
Populariteten til Helene og Gutta gjorde at to oppfølgerserier ble produsert. Først Le Miracle de l'Amour i 1995–96 med 159 episoder og deretter Les Vacances de l'amour 1996–2004 med 160 episoder. Den sistnevnte serien opererte med en episodelengde på hele 50 minutter. Her flyttes handlingen til Antillene, og kulissene er for første gang ekte. I den aller siste episoden i denne trilogien, blir tre av de originale parene gjenforent – Hélène og Nicolas, Johanna og Christian, samt José og Bénédicte. I 2010 ble det bestemt at det skulle lages 26 nye episoder, alle på 50 minutter. Den nye serien, Les mystères de l'amour hadde premiere på fransk TV 12. februar 2011.

I Norge

Serien ble for første gang sendt i Norge av TV 2 på begynnelsen av 90-tallet. Den var så borte fra fjernsynsskjermen i nesten ti år før den kom tilbake. I perioden 2006–08 ble serien sendt av TV 2 Zebra. Siden 2009 har serien foreløpig ikke blitt vist.
Aldolkondensasjon

En aldol kondensasjon er en kondensasjonsreaksjon i organisk kjemi der et enol eller et enolation reagerer med en karbonyl forbindelse for å danne et β-hydroksyaldehyd eller β-hydroksyketon (en aldol reaksjon), etterfulgt av dehydrering for å gi et konjugert enon.
Aldol kondensasjoner er viktig i organisk syntese, fordi de gir en god måte å danne karbon–karbon bindinger. For eksempel, Robinson annulation reaksjon sekvens har en aldol kondensasjon;  Wieland–Miescher keton produktet er et viktig utgangspunkt materiale for mange organiske synteser. Aldol kondensasjon er også ofte diskutert på universitetsnivå, i organisk kjemi klasser som en god bond-dannings reaksjon som viser viktige reaksjonsmekanismer.
I sin vanlige form, innebærer det et nukleofilt addisjon av et keton enolat til et aldehyd for å danne en β-hydroksy keton, eller "aldol" (aldehyd + alkohol), en strukturell enhet finnes i mange naturlige molekyler og legemidler.
Navnet aldol kondensasjon er også ofte brukt, spesielt i biokjemi, for de første (addisjons) stadiumene av prosessen— aldol reaksjon i seg selv—som katalysert av aldolase. Men aldol reaksjon er ikke formelt en kondens reaksjon , fordi det ikke medføre tap av et lite molekyl.
De elskende på Pont Neuf

Handling

Oscarbelønnede Juliette Binoche spiller rollen som den hjemløse kunstnerinnen Michele, som holder på å miste synet. Hun forelsker seg i uteliggeren og ildslukeren Alex, portrettert av den franske skuespilleren Denis Lavant. Paret skaper seg et hjem og en egen verden på broen Pont-Neuf, som er avstengt for renovering. Deres forhold er en intensiv hyllest til livet og kjærligheten, men grenser samtidig til det fortærende. Historien svever mellom eventyret og realisme. En historie om mennesker på siden av samfunnet.

Priser

Juliette Binoche fikk prisen «Best Actress» fra European Film Awards for sin deltakelse i filmen.
Guido Alfani

Bakgrunn

Guido Alfani var sønn av pedagogen og filologen Augusto Alfani.

Prest, vitenskapsmann

Alfani ble katolsk prest i Scolopi-ordenen (piaristene), og ble en ledende italiensk vitenskapsmann og seismolog. Han ledet fra 1905 til sitt dødsår 1940 Osservatorio Ximeniano i Firenze, og han perfeksjonerte og oppfant mange seismiske apparater.
Pater Alfani spesialiserte seg i konstruksjonen av seismografiske apparater, og stod bak en rekke innovasjoner på dette felt, med instrumenter som fotosyntografen som bærer hans navn. På begynnelsen av det tjuende århundre installerte han en geodynamisk stasjon i sin presteordenens lokaler, den eneste i Italia, og den muliggjorde gjorde at han raskt kunne finne episentrene av jordskjelv som for eksempel de som rammet Messina i 1908, Avezzano (1915) og og de i Toscana 1919-1920. Han viet seg også til meteorologi og astronomi. 
Han publiserte «Un secolo di osservazioni meteorologiche (1813-1918)» i Firenze (1920). Han satte opp en radiotelegrafisk stasjon i observatoriet for mottak av radiosignaler og værmeldinger fra Paris.
Pater Guido Alfani var en stor venn og beundrer av Don Giulio Facibeni, til den grad at han testamenterte til ham sin messehagel, brodert av moren, og sin egen kalk.
Pater Guido Alfanis etterlatte papirer omfatter hans korrespondanse og hans personlige vitenskapelige notater. Denne dokumentasjonen oppbevares i det historiske arkiv for den toskanske provins av piaristenes orden, og befinner seg på Ximeniano-observatoriet (opprettet blant annet av ham selv) og holdes atskilt fra observatoriets offisielle korrespondanse.
ISO 3166-2:NA

ISO 3166-2:NA er Namibias del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Namibia er det definert koder for 13 regioner.
Hver kode består av to deler, atskilt av en bindestrek. Første del er NA, ISO 3166-1 alfa-2-koden for Namibia. Andre del er to bokstaver.
Universitetet i Ingolstadt

Universitetet i Ingolstadt var et universitet i den tyske byen Ingolstadt i den tyske delstaten Bayern. Universitetet ble grunnlagt i 1472 av Ludwig IX av Bayern og dens første direktør var biskopen av Eichstätt. Universitetet bestod av fem fakulteter for henholdsvis humanistiske fag, vitenskap, teologi, rettsvitenskap og medisin som alle var en del av Hoheschule. Universitetet hadde modell etter Universitetet i Wien, og dets hovedmålsetning var utbredelsen av kristendommen. Universitet ble stengt i mai 1800, etter ordre av kurfyrste Maximillian IV.
Hunt Nunataks

Hunt Nunataks er en rekke nunataker, to nautiske mil lang, som ligger like øst for Mount Bechervaise i Athos Range i Prince Charles Mountains i Antarktis. De ble kartlagt av Australian National Antarctic Research Expeditions fra flyfoto tatt i 1965, og navnsatt av Australian Antarctic Names and Medals Committee etter P. Hunt, en helikopterpilot i gruppen som kartla Prince Charles Mountains i 1969.
Nynorsksenteret

Nasjonalt senter for nynorsk i opplæringa, eller bare Nynorsksenteret, ble åpnet av utdannings- og forskningsminister Kristin Clemet 30. mars 2005 og er lokalisert til Høgskulen i Volda. Senteret er administrativt tilknyttet høgskolen, men faglig til Utdanningsdirektoratet. Senteret ble fra 2005 til 2012 ledet av Anne Steinsvik Nordal. Fra 2012 har det vært ledet av Torgeir Dimmen.
Senteret skal drive systematisk forsøks- og utviklingsarbeid for å fremme nynorskopplæringen, først og fremst rettet mot innholdet i faget.
Ifølge pressemeldingen fra daværende Utdannings- og forskningsdepartementet skal Nynorsksenteret «leie og koordinere arbeidet med å utvikle innhaldet, arbeidsmåtane og vurderingsformene i nynorskdelen av norskfaget, tilby skoleeigarar og skolar støtte og rettleiing i arbeidet med motivasjon for og læring av nynorsk, setje i verk systematisk forsøks– og utviklingsarbeid for å fremje opplæring i nynorsk [og] medverke til  kompetanseutvikling».
Hvert år får Nynorsksenteret spesifisert en del konkrete arbeidsoppgaver i et eget oppdragsbrev fra Utdanningsdirektoratet. Oppdragsbrevet gjelder alle nasjonale kompetansesenter, og Nynorsksenteret skal særlig samarbeide med Lesesenteret og Skrivesenteret.
Skyting under Asialekene 2002

Skyting under Asialekene 2002. Skyting var en av flere sporter under Asialekene 2002 i Busan i Sør-Korea. Konkurransene ble avviklet i perioden 2. til 8. oktober. Det ble konkurrert førtito øvelser, tjuefire for menn og atten for kvinner. 407 utøvere fra 34 nasjoner deltok og Kina ble beste nasjon med tjuesju gullmedaljer foran Sør-Korea med seks.
Riksrådet

Riksrådet var betegnelsene på de riksorganer i Norge, Sverige og Danmark hvor de fremste av adelen og geistligheten, det vil si biskopene, var representert. Medlemmene av riksrådet ble betegnet riksråder. Før innføringen av eneveldet var de skandinaviske landene stort sett valgkongedømmer, og den politiske makten var delt mellom kongen, adelen og kirken. Riksrådet styrte landet sammen med kongen, og ikke minst i Danmark kunne riksrådet tidvis være mer innflytelsesrikt enn kongen.

Historie

Det norske riksrådet hadde sin opprinnelse i kongsrådet på 1200-tallet. Da var det en større rådgivende forsamling som skulle rådgi kongen ved større saker. Det egentlige riksrådet, som etter 1319 blir «Norges rikes råd», var en selvstendig organisasjon med stor makt, det nærmeste en kan kalle en regjering. De valgte konger (herav har vi ordet valgkongenes tid) vedtok håndfestninger og ivaretok i stor grad regjeringen av landet under kongens mindreårighet. Dets største betydning hadde det på 1400- og 1500-tallet. I Norge bestod det formelt frem til reformasjonen i 1537, mens det siste riksrådsmøtet ble avholdt i Bud i 1533.
Etter Christian IIIs håndfestning i 1536 opphørte de facto det norske riksrådet i 1537. Det danske riksrådet ble avskaffet ved et statskupp gjennomført av Fredrik III, etter at han hadde sikret seg kontroll over hæren under Karl Gustav-krigene i årene før. I årene frem til 1660 var det danske riksrådet svært innflytelsesrikt, ettersom Fredrik III hadde måttet undertegne en meget streng håndfestning ved sitt kongevalg i 1648.
Ikke før i Kristian IV regjeringstid, den 24. januar 1609 var en norsk representant, Jens Bjelke, til stede i det danske riksrådets møte i Horsens for å behandle en sak som omhandlet Norge. Den var riktignok en meget viktig sak, å få satt en stopper for den svenske ekspansjonen i Nord-Norge, hvor Karl IX sendte skattefogder så langt syd som Saltdal i Nordland, men det var veldig sjeldent at det danske riksrådet tok opp saker som omhandlet Norge.
Pinet Butte

Pinet Butte er en liten ås med bratte sider som omfatter av den vestligste delen av Caudal Hills i Victoria Land. Den ble kartlagt av U.S. Geological Survey (USGS) etter landmålinger og flyfoto tatt av U.S. Navy, 1960-64. Det ble navngitt av Advisory Committee on Antarctic Names (US-ACAN) etter Paul R. Pinet, en geolog ved McMurdo-basen, 1966-67.
Conquer Online

Conquer Online er et online rollespill basert på kinesiske myter. Det er utviklet av TQ Digital Entertainment.
Landskapet er i 2D, men spillerfigurene er i 3D. Spillet er i utgangspunkt gratis, men spillerne kan kjøpe dragonball og cps for verdier i spillet. I Conquer Online kan man Levle, Pvp og kommunisere med andre spillere. Spillet et av de mest spilte onlinespillene i verden, og har vunnet en rekke priser.
Wherever I May Roam

Musikken

Sangen starter med at hovedriffet i sangen blir spilt av en enkel sitar, noe som vedvarer helt til trommene og den andre elektrisk gitaren kommer inn. I tillegg til sitar blir det også brukt en tolv-strenger bassgitar i sangen, spilt av daværende bassist Jason Newsted.

Sangtekst

Vokalist James Hetfield og trommeslager Lars Ulrich skrev denne sangen om livet på «veien». Den handler i hovedtrekk om mennesker som ikke klarer å finne ut hvor han/hun hører hjemme, siden personen konstant er på reise, en vandrer. Når Metallica var på verdensturne i de seine 80-åra arbeidet de på «Metallica». De spilte opp mot 200 konserter på en turne, mellom hver gang de var hjemme. Denne sangen reflekterer mye av det bandmedlemmene føler når de har vært veldig lenge borte fra hjemplassen sin.
Vannpolo under Sentralamerikanske og karibiske leker 1959

Vannpolo under Sentralamerikanske og karibiske leker 1959. Vannpolo var en av flere sporter i de åttende sentralamerikanske og karibiske leker som ble arrangert i Caracas i Venezuela i perioden 6. til 15. januar 1959. Det var femte gangen som vannpolo var med i de sentralamerikanske og karibiske leker. Det var kun en turnering for menn.
Deichman bibliotek

Nytt hovedbibliotek

I 2001 ble det gjort et vedtak i Oslo kommune om å bygge et nytt hovedbibliotek på Vestbanen. I 2007 signerte Oslo kommune og Statsbygg en kontrakt for overdragelse av kulturhustomta på Vestbanen. I 2008 la Byrådet i Oslo og Kulturdepartementet fram planer om at kommunen selger tomten tilbake til staten, som vedtok å bygge det nye Nasjonalmuseet for kunst, arkitektur og design der.
Våren 2009 vant det norske firmaet Lund Hagem Arkitekter arkitektkonkurransen om et nytt hovedbibliotek. I 2013 vedtok bystyret i Oslo å bygge det nye hovedbiblioteket i Bjørvika, like ved Operahuset og det nye Munchmuseet. Grunnsteinen ble lagt ned 3. februar 2017. Nybygget skal etter planen være ferdig i 2019, og innvielsen av det nye bygget er planlagt å finne sted i 2020.
Orvieto

Orvieto er en by i provinsen Terni i regionen Umbria, sentralt i Italia. Byen har drøyt 20 000 innbyggere. 
Den ligger på en topp med stupbratte fjellsider ned mot dalbunnen på alle kanter. 
Etruskerne hadde bosetninger her, og museet Museo Claudio Faina e Museo Civico har en samling med etruskiske gjenstander som er funnet i området. Mange mener at her lå etruskerbyen Velzna, som var.den siste som ble erobret av romerne. Velzna (volsonii) var med i De tolv byers forbund. Den kan imidlertid også ha ligget i Bolsena ca. 20 km unna.
Cretoserica

Utseende

En middelsstor bille, dekkvingen er 5,5 millimeter lang og 2,2 millimeter bred.

Forekomst

Slekten er bare kjent fra Baissa-formasjonen som ligger i Burjatia i den asiatiske delen av Russland. Denne er fra Nedre Kritt-tiden, 125-112 millioner år før nåtid.
Brad Walker

Karriere

Walker ble verdensmester i stavsprang innendørs ved VM 2006 i Moskva, med 5,80 meter. Ved VM 2007 i Osaka vant han også finalen med et hopp på 5,86 foran Romain Mesnil fra Frankrike med samme høyde. Under VM 2005 tok han sølv bak gullvinner Rens Blom fra Nederland. 
Ved VM i friidrett innendørs 2008 fikk han sølv, bak Jevgenij Lukjanenko, og ved VM i friidrett innendørs 2012 fikk han bronse. 
Walker har et personbeste på 6,04 meter fra 8. juni 2008 i Eugene i USA.
Sjakhtjorsk

Sjakhtjorsk (russisk: Шахтёрск, japansk: 塔路 – Tōro) er en by i Sakhalin oblast i Russland. Den ligger på vestkysten av Sakhalin rundt 250 km nordvest for Juzjno-Sakhalinsk. Innbyggertall: 10 643 (folketelling 2002), 12 945 (folketelling 1989).
Bye ble grunnlagt en gang etter 1905 som Toro. Sovjetunionen gjenvant kontrollen over den sørlige delen av Sakhalin i august 1945, og byen fikk sitt nåværende navn i 1947.
Silvius Leopold Weiss

Biografi

Tidligere antok man at han ble født i 1686 i Breslau, men nyere undersøkninger antyder Grottkau i 1687. Faren Johann Jacob Weiss var luttenist- og teorbist og underviste Silvius og de yngre søsknene Johann Sigismund og Juliana Margaretha i luttspill allerede fra tidlig alder.
Silvius Leopold Weiss arbeidet som luttenist ved pfalzgreve Karl Phillip von Pfalz-Neuburgs hoff i Breslau (dagens Wrocław).
Fra 1710 oppholdt Weiss seg i Roma som ledsager for den polske prinsen Alexander Sobieski. I Roma ble Weiss kjent med flere av tidens mest kjente musikere, blant annet Alessandro og Domenico Scarlatti og Johann David Heinichen. Oppholdet i Roma var av stor betydning for Weiss' musikalske utvikling. I 1714 vendte han antakelig tilbake til sin opprinnelige tjenesteherre Karl Philipp som nå residerte i Innsbruck.
Første gang man hører om Weiss i Dresden er rundt 1717. I august 1718 ble han ansatt som kongelig kammerluttenist ved den saksiske kurfyrsten August den sterkes hoff. Weiss hørte til de best betalte musikerne ved hoffet i Dresden, og ble her til sin død.
I 1723 reiste han sammen med Johann Joachim Quantz og Carl Heinrich Graun til Praha hvor de spilte i Johann Joseph Fux' kroningsopera Costanza e Fortezza. I 1736 avslo Weiss et jobbtilbud ved hoffet i Wien til tross for at det ble lokket med usedvanlig høy betaling (2000 taler). Det er belegg for at Weiss i 1739 ble kjent med Johann Sebastian Bach i Leipzig.
Weiss gikk for å være sin tids beste luttenist og var den siste store luttspiller i en flere hundre år gammel tradisjon før instrumentet gikk av bruk.
Han døde i 1750 i en alder av 63 år. Han er gravlagt på den gamle katolske gravplassen i Dresden.
Orión FC

Orión Fútbol Club er en costaricansk fotballklubb fra Desamparados like sør for hovedstaden San José. Den ble stifta i 1926, og var en av de store klubbene i landet fra 1930-åra fram til 1960-åra, da den rykka ned. I 2011 rykka laget igjen opp i Primera División, men falt ned igjen til Segunda División etter én sesong. Lagets hjemmebane er Estadio Cuty Monge. Draktene består av trøyer med blå og røde vertikale striper, blå bukser og blå strømper.
Orión FC har vunnet Primera División to ganger: i 1938 og 1944.
Ullsfjord

Ullsfjord var en tidligere selvstendig kommune i Troms. Den var del av Lyngen formannskapsdistrikt fra 1837. Den 1. januar 1902 ble Ullsfjord (Sørfjord) skilt ut som egen kommune med 1 139 innbyggere.
1. januar 1964 ble det meste av Ullsfjord med 2 019 innbyggere slått sammen med deler av Hillesøy samt Tromsø og Tromsøysund kommuner til den nye Tromsø kommune. Svensbyområdet i Ullsfjord, med 171 innbyggere, ble slått sammen med fastlandsområdet i Karlsøy samt Lyngen kommune til Lyngen kommune.
Ullsfjord-området har hatt en kraftig befolkningsnedgang de siste årene. Bygdene som ble overført til Tromsø kommune i 1964 hadde tilsammen 860 innbyggere den 1. januar 2006.
Name Service Switch

Name Service Switch (NSS) er en fasilitet i Unix-liknende operativsystemer som sørger for en rekke databaser for konfigurasjon av datamaskinen og en rekke mekanismer for håndtering av navn. NSS omfatter blant annet operativsystenfiler, slik som /etc/passwd, etc/group og etc/hosts, Domain Name System, Network Information Service og Lightweight Directory Access Protocol.